Med bare fire point på tavlen efter to timers intens dyst blev finalen i skolequizzen Smart Parat Svar onsdag eftermiddag noget af en skuffelse for Superstars-holdet fra Rosendalskolen i Hobro. Faktisk rakte det kun til en sidsteplads ud af de otte hold fra hver af TV2's regioner, der skulle forsvare lokalområdets ære. Vinderne blev i stedet "Nerd Alert" fra Øster Farimagsgade Skole i København. Men Matilde Kirkegaard Pagh, Ingvar Iversen Gilberg, Mathias Rask, Sigurd Jakob Munk Theilgaard og Caroline Hosbond Sørensen fra Hobro kom i den grad på overarbejde, da de skulle forsøge at svare på spørgsmål som: "Hvad blev kong Ludvig 14. i Frankrig også kaldt?" og "Hvad hed den by i Rusland, hvor de allierede vandt et vigtigt slag og vendte 2. Verdenskrig?". Heller ikke da Superstars-holdet spillede Den Gyldne Bog i næstsidste runde og dermed havde mulighed for at fordoble deres point, havde de heldet med sig. For de kunne ikke svare på, hvilket parti Venstre - udover Liberal Alliance - dannede regering med sidste år, og hvilken tidligere radikal partileder Berlingske kårede som Årets Dansker 2016. Derfor må nordjyderne rejse tomhændede hjem fra quiz-finalen i Odense. Men oplevelsen kan ingen tage fra dem.

Opsummering:
Finalen i Smart Parat Svar blev ikke nogen stor succes for Superstars fra Hobro, som måtte nøjes med en sidsteplads.